Clinton holdt torsdag en tale under en hyllest for minoritetslederen i Senatet Harry Reid som skal gå av med pensjon. Der benyttet hun muligheten til å be lederne i både offentlig og privat sektor i USA om å bidra til å undertrykke «epidemien» med falske nyheter, skriver The Independent.

– Det er nå tydelig at såkalte falske nyheter kan få konsekvenser i den virkelige verden. Dette handler ikke om politikk eller partiskhet, det er en fare som krever tiltak, og det fort, sa hun.

Endte i restaurantskyting

Hillary Clinton har selv nylig vært offer for denne epidemien som hun kaller det. Konspirasjonsteorien som etter hvert har blitt kjent som #pizzagate har preget sosiale medier i USA i lengre tid og holdt liv i en falsk nyhetshistorie om at Clinton har organisert barneprostitusjon fra bakrommet på en pizzarestaurant i Washington.

Mange har ment at slike falske historier må ta sin del av skylden for at Clinton tapte presidentvalget i USA i november, men når hun snakker om konsekvenser i det virkelige liv så er det ikke først og fremst det hun tenker på.

For hennes uttalelser kommer bare dager etter at #Pizzagate kulminerte søndag i at Edgar Maddison Welch, en 28 år gammel tobarnsfar, tok loven i egne hender og gikk inn på pizzarestauranten Comet i Washington og begynte å skyte med et automatvåpen.

Han ville finne ut om disse ryktene om at Hillary Clinton og lederne i Demokratene var med i en pedofiliring og hadde seksuell omgang med mindreårige i kjelleren på restauranten stemte.

Artikkelen fortsetter under bildet

tore politistyrker rykket ut til pizzarestauranten Comet i Washington da en mann begynte å skyte på søndag. Foto: Sarah L. Voisin / Ap

– Må beskytte uskyldige liv

Ingen ble skadet. I 45 minutter gjennomsøkte han pizzarestauranten Comet, men kom ut med hendene i været da han innså at det ikke var en pedofiliring eller barneslaver på stedet.

– Det er svært viktig at ledere i både privat og offentlig sektor tar nødvendige skritt for å beskytte vårt demokrati og uskyldige liv, sa Clinton torsdag.

Blant dem som har bidratt til å spre #Pizzagate-teorien er den pensjonerte generalløytnanten Michael T. Flynn, Trumps nasjonale sikkerhetsrådgiver, og hans sønn Michael G. Flynn.

Flynn junior gikk så lang rett etter skyteepisoden at han skrev på Twitter at pizzagate er en sak inntil det bevises at den ikke stemmer. Det førte til at han fikk sparken fra Donald Trumps overgangsteam.